CELEX: 52015PC0231
Language: hr
Date: 2015-05-29
Title: Prijedlog PROVEDBENE ODLUKE VIJEĆA o izmjeni Odluke 2009/790/EZ kako bi se Poljskoj odobrilo produljenje primjene posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 29.5.2015.
            COM(2015) 231 final
            2015/0118(NLE)
            Prijedlog
            PROVEDBENE ODLUKE VIJEĆA
            o izmjeni Odluke 2009/790/EZ kako bi se Poljskoj odobrilo produljenje primjene posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 23. prosinca 2014. Poljska je zatražila odobrenje za nastavak izuzimanja poreznih obveznika čiji godišnji promet nije viši od protuvrijednosti 30 000 EUR u nacionalnoj valuti prema deviznom tečaju na dan njezina pristupanja. U skladu s člankom 395. stavkom 2. Direktive o PDV-u Komisija je dopisima od 6. veljače 2015. obavijestila druge države članice o zahtjevu Poljske. Dopisom od 9. veljače 2015. Komisija je obavijestila Poljsku da ima sve informacije koje smatra potrebnima za razmatranje zahtjeva.
            
            
               Opći kontekst
            
            
               Glavom XII. poglavljem 1. Direktive o PDV-u državama članicama omogućuje se primjena posebnih programa za male poduzetnike, uključujući mogućnost izuzeća poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba obračunati PDV na dobavljenu robu, ali zbog toga ne može ni odbiti PDV na kupovinu.
            
            
               U skladu s člankom 287. stavkom 14. Direktive o PDV-u Poljska može izuzeti od plaćanja PDV-a porezne obveznike čiji godišnji promet nije viši od protuvrijednosti 10 000 EUR u nacionalnoj valuti prema deviznom tečaju na dan njezina pristupanja.
            
            
               Poljska je 2009. zatražila odstupanje kako bi malim poduzetnicima pojednostavnila obveze u vezi s PDV-om te nacionalnoj poreznoj upravi olakšala naplatu poreza. Odlukom Vijeća 2009/790/EZ od 20. listopada 2009.
                  2
                Vijeće je Poljskoj do 31. prosinca 2012. odobrilo izuzeće od plaćanja PDV-a za porezne obveznike čiji godišnji promet nije viši od protuvrijednosti 30 000 EUR u nacionalnoj valuti. Odlukom Vijeća 2012/769/EU
                  3
                to je odstupanje produljeno do 31. prosinca 2015. Ta mjera nije obvezna za porezne obveznike. Poljska je sad zatražila njezino produženje.
            
            
               Prema informacijama koje je dostavila Poljska čini se da je 103 617 poreznih obveznika čiji je promet između 10 000 i 30 000 EUR imalo koristi od izuzeća od plaćanja PDV-a koje je rezultat primjene te mjere, a to je u 2013. dovelo do procijenjenog smanjenja ukupnog iznosa prihoda od PDV-a u državnom proračunu od otprilike 0,32 %. 
            
            
               Stoga se predlaže da se odstupanje produži za još jedno razdoblje do najranije 31. prosinca 2018. ili do stupanja na snagu Direktive o pragovima godišnjeg prometa ispod kojih se porezni obveznici mogu izuzeti od plaćanja PDV-a.
            
            
               Postojeće odredbe u području obuhvaćenom prijedlogom
            
            
               Slična odstupanja dana su drugim državama članicama.
            
            
               Usklađenost s drugim politikama i ciljevima Unije
            
            
               Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.).
            
            
               2.REZULTATI SAVJETOVANJA SA ZAINTERESIRANIM STRANAMA I OCJENE UTJECAJA
            
            
               Savjetovanja sa zainteresiranim stranama
            
            
               Ne primjenjuje se.
            
            
               Prikupljanje i primjena stručnog znanja
            
         
         
            
               Nije bilo potrebno obratiti se vanjskim stručnjacima.
            
            
               Procjena učinka
            
            
               Cilj je prijedloga Provedbene odluke Vijeća nastaviti tijekom dodatne tri godine mjeru pojednostavnjenja kojom se za poslovne subjekte s godišnjim prometom koji nije viši od protuvrijednosti 30 000 EUR u nacionalnoj valuti uklanjaju brojne obveze u vezi s PDV-om te ona stoga ima potencijalno pozitivan učinak na smanjenje administrativnog opterećenja za više od 100 000 poreznih obveznika u usporedbi s očekivanim smanjenjem ukupnog prihoda od PDV-a od samo 0,32 %.
            
            
               3.PRAVNI ELEMENTI PRIJEDLOGA
            
            
               Sažetak predloženog djelovanja
            
            
               Odobrenje Poljskoj da nastavi primjenjivati mjeru odstupanja od Direktive o PDV-u u pogledu mjere pojednostavnjenja za poslovne subjekte s godišnjim prometom koji nije viši od protuvrijednosti 30 000 EUR u nacionalnoj valuti prema deviznom tečaju na dan njezina pristupanja.
            
            
               Pravna osnova
            
            
               Članak 395. Direktive o PDV-u.
            
            
               Načelo supsidijarnosti
            
            
               Prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
            
            
               Načelo proporcionalnosti
            
            
               Prijedlog je u skladu s načelom proporcionalnosti zbog sljedećih razloga.
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići.
            
            
               Izbor instrumenata
            
            
               Predloženi instrumenti: Provedbena odluka Vijeća.
            
            
               U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Provedbena odluka Vijeća najprikladniji je instrument s obzirom na to da ona može biti upućena pojedinoj državi članici.
            
            
               4.UTJECAJ NA PRORAČUN 
            
            
               Prijedlog ne utječe na proračun EU-a jer će Poljska izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
            
            
               5.NEOBVEZNI ELEMENTI 
            
         
         
            
               Prijedlog sadržava klauzulu o vremenskom ograničenju valjanosti.
            
            
               2015/0118 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2009/790/EZ kako bi se Poljskoj odobrilo produljenje primjene posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  4
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 287. stavkom 14. Direktive 2006/112/EZ Poljskoj se odobrava izuzeće od plaćanja PDV-a za porezne obveznike čiji godišnji promet nije viši od protuvrijednosti 10 000 EUR u nacionalnoj valuti prema deviznom tečaju na dan njezina pristupanja.
            
            
               (2)Odlukom Vijeća 2009/790/EZ
                  5
                Poljskoj je do 31. prosinca 2012. kao odstupanje odobreno izuzeće od plaćanja PDV-a za porezne obveznike čiji godišnji promet nije viši od protuvrijednosti 30 000 EUR u nacionalnoj valuti prema deviznom tečaju na dan njezina pristupanja. 
            
            
               (3)Provedbenom odlukom Vijeća 2012/769/EU
                  6
                mjera odstupanja predviđena u Odluci Vijeća 2009/790/EZ produljena je do 31. prosinca 2015. 
            
            
               (4)Dopisom evidentiranim u Komisiji 23. prosinca 2014. Poljska je zatražila odobrenje za dodatno produženje mjere odstupanja od članka 287. stavka 14. Direktive 2006/112/EZ kako bi nastavila izuzimati od poreza na dodanu vrijednost (PDV) porezne obveznike čiji godišnji promet nije viši od protuvrijednosti 30 000 EUR u nacionalnoj valuti prema deviznom tečaju na dan njezina pristupanja Europskoj uniji. Tom bi mjerom ti porezni obveznici i dalje bili izuzeti od nekih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
            
            
               (5)Komisija je dopisima od 6. veljače 2015. obavijestila druge države članice o zahtjevu Poljske. Dopisom od 9. veljače 2015. Komisija je obavijestila Poljsku da ima sve informacije koje smatra potrebnima za razmatranje zahtjeva.
            
            
               (6)Prema informacijama koje je dostavila Poljska 103 617 poreznih obveznika ostvarilo je korist primjenom te mjere i to je u 2013. dovelo do procijenjenog smanjenja prihoda od PDV-a u proračunu od otprilike 0,32 %.
            
            
               (7)S obzirom na to da su se zbog tog višeg praga najmanjim poduzetnicima smanjile obveze u vezi s PDV-om te da se oni i dalje mogu odlučiti za primjenu uobičajenih odredbi o PDV-u u skladu s člankom 290. Direktive 2006/112/EZ, Poljskoj bi trebalo odobriti primjenu te mjere tijekom daljnjeg ograničenog razdoblja. Odstupanje ne utječe na vlastita sredstva Unije koja proizlaze iz PDV-a.
            
            
               (8)Odluku 2009/790/EZ, kako je izmijenjena Odlukom 2012/769/EU, trebalo bi stoga na odgovarajući način izmijeniti,
            
            
               DONIJELA JE OVU ODLUKU: 
            
            
               Članak 1.
            
         
         
            
               Članak 2. Odluke 2009/790/EZ, kako je izmijenjen člankom 1. Odluke 2012/769/EU, mijenja se kako slijedi:
            
            
               „Članak 2.
            
            
               Ova Odluka stupa na snagu na dan priopćenja.
            
            
               Ona se primjenjuje od 1. siječnja 2016. do 31. prosinca 2018.”
            
            
               Članak 2.
            
            
               Ova je Odluka upućena Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  SL L 283, 30.10.2009., str. 53. – 54.
               
               
                  
                     (3)
                  SL L 338, 12.12.2012., str. 27. – 28.
               
               
                  
                     (4)
                  SL L 347, 11.12.2006., str. 1.
               
               
                  
                     (5)
                  Odluka Vijeća 2009/790/EU od 20. listopada 2009. kojom se Republici Poljskoj odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 53.).
               
               
                  
                     (6)
                  Provedbena odluka Vijeća 2012/769/EZ od 4. prosinca 2012. (SL L 338, 12.12.2012., str. 27.).